Idi epalabas diy enem a akow,
iyodop Jesus si Peter tan san-ahin James ni John,
et eniyed iren agos ched ekayang a chontog.
Idi maramen chiyan si-nenges Jesus,
iyanbaliw i kasi-neng to.
Sema dopa tho,
onsilen inges toy akow,
tan sema baro tho pay,
pimolaw a chilin mandingsi.
Et iyanparang mes Moses tan si Elijah a chiyan tebales Jesus.
Kigwan Peter cha Jesus i “Afo,
salamat a gwara kiyed jay.
No piyan mo,
mengemagak na tedon sakmao say sema sa-ki para cha si-kam,
sema sa-ki para cha Moses,
tan sema sa-ki para cha Elijah.”
Idi maramen man-eesel pay si Peter,
biglen gwariy kolpot a manihal a enirom ira.
Et gwara diy esel a edafod ma kolpot a kigwan to i “Sejay i ensemek kon pasiyen Anak ko.
Si-kathoy panchadsahan kon chili.
Ki-ngeli yoy nakigwan to.”
Idi inki-ngelan na disipolos to man,
iyantalimohod iren dimakbab tep ketahot iren pasiya.
Nem insofan iren Jesus a kiyapkap to iren kigwan to i “Akgwat kayo.
Enog i tahot!”
Et idi timangkak ira,
nagwariy mita ra,
malaksid si Jesus bengat.
Idi maramen manchachalong ired ma chontog,
binidin iren Jesus i “Enog i ingwanggwanggwang cha angken siyen tooy mita yo ingkathod manpawilak nin a Anak na Too.”
Et inbagaan na disipolos to i “Niyana nakigwan na mamaistoro na dinteg i mesepol a medebas nin alis Elijah iy say sema Cristo?”
Insongbat Jesus i “Medebas ngarod alis Elijah a mengiolnos na emiin.
Nem konen kod si-kayo i iyakcheng alis Elijah a kimowan,
nem nat piyeschian na too,
et imag chiy piya-piyan ched si-katho.
Inges to di ngod si-kak a Anak na Too.
Pedigathen chaak ngo.”
Idi kigwan Jesus iwan,
igwathan na disipolos to i si John a Naemonjag i piyan ton a-seden.